《送蒲安行诚之秘丞兴州签判》
宋代·冯山

春郊散轻霭，日出车马动。看君晓装发，送客尊酒重。

众人别良易，我别情靡共。飞缨转山曲，返颈即成梦。

虽梦去奈何，不梦存者多。一言起相顾，慷慨成笑歌。

清吟散泉石，醉墨蟠云萝。人生苦汲汲，浩如长江波。

江波西南流，君行方北辀。林深足豺虎，路废空亭邮。

处常山中居，出亦山中游。不嗟吾道穷，每为斯民忧。

忧民竟何为，从事犹俛眉。晚达十六七，万事悬难知。

但穷圣贤意，莫赋离骚辞。有得常记我，以慰朝夕思。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。